Document ID: 32013R0230

VYKONÁVACIE NARIADENIE KOMISIE (EÚ) č. 230/2013
zo 14. marca 2013
o stiahnutí určitých kŕmnych doplnkových látok, ktoré patria do skupiny aromatických a ochucujúcich látok z trhu
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 10 ods. 5,
keďže:
(1)
V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení. V článku 10 uvedeného nariadenia sa stanovuje prehodnotenie doplnkových látok povolených v zmysle smernice Rady 70/524/EHS (2).
(2)
Kŕmne doplnkové látky stanovené v prílohe boli smernicou 70/524/EHS povolené bez časového obmedzenia. Tieto kŕmne doplnkové látky boli následne zapísané do registra kŕmnych doplnkových látok Spoločenstva ako existujúce výrobky v súlade s článkom 10 ods. 1 nariadenia (ES) č. 1831/2003.
(3)
Pokiaľ ide o použitie kŕmnych doplnkových látok špecifikovaných v časti A prílohy ako aromatických a ochucujúcich látok, neboli pred uplynutím lehoty určenej v článku 10 ods. 2 nariadenia (ES) č. 1831/2003 podané žiadne žiadosti. Pokiaľ ide o použitie kŕmnych doplnkových látok špecifikovaných v časti B prílohy ako aromatických a ochucujúcich látok, neboli pred uplynutím spomínanej lehoty podané žiadne žiadosti týkajúce sa niektorých živočíšnych druhov alebo ich kategórií, pre ktoré boli príslušné kŕmne doplnkové látky povolené v zmysle smernice 70/524/EHS. Ani v prípade použitia sacharínu a jeho vápenatej soli špecifikovanej v časti B prílohy ako aromatické a ochucujúce látky, neboli v spomínanej lehote podané žiadne žiadosti týkajúce sa jedinej kategórie zvierat, pre ktorú boli tieto kŕmne doplnkové látky povolené v zmysle smernice 70/524/EHS.
(4)
V záujme prehľadnosti sa zoznam kŕmnych doplnkových látok, v súvislosti s ktorými nebola v lehote určenej v článku 10 ods. 2 nariadenia (ES) č. 1831/2003 podaná ani jedna žiadosť o povolenie, uvádzal v osobitnej časti registra kŕmnych doplnkových látok Spoločenstva.
(5)
Uvedené kŕmne doplnkové látky by sa preto mali stiahnuť z trhu, pokiaľ sa používajú ako aromatické a ochucujúce látky, s výnimkou živočíšnych druhov a ich kategórií, v prípade ktorých boli podané žiadosti o povolenie. Toto opatrenie nebráni používaniu niektorých zo spomínaných doplnkových látok v rámci iných živočíšnych druhov a ich kategórií alebo iných funkčných skupín, v prípade ktorých môžu byť povolené.
(6)
Je vhodné povoliť zainteresovaným stranám prechodné obdobie, počas ktorého môžu vyčerpať existujúce zásoby príslušných doplnkových látok, ako aj premixov, kŕmnych zmesí a kŕmnych surovín, ktoré sa vyrábajú v zložení s týmito doplnkovými látkami, pričom sa zohľadní trvanlivosť určitých krmív s obsahom daných doplnkových látok.
(7)
Stiahnutie výrobkov uvedených v prílohe z trhu nemá vplyv na ich povoľovanie ani na prijímanie opatrení upravujúcich ich status v súlade s nariadením (ES) č. 1831/2003.
(8)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Stiahnutie z trhu
Kŕmne doplnkové látky špecifikované v časti A prílohy, ktoré patria do skupiny „aromatické a ochucujúce látky“ sa stiahnu z trhu.
Kŕmne doplnkové látky špecifikované v časti B prílohy, ktoré patria do skupiny „aromatické a ochucujúce látky“, sa stiahnu z trhu v prípade určitých živočíšnych druhov alebo ich kategórií špecifikovaných v uvedenej časti prílohy.
Článok 2
Prechodné opatrenia
1. Existujúce zásoby kŕmnych doplnkových látok stanovených v časti A prílohy sa môžu aj naďalej uvádzať na trh a používať ako kŕmne doplnkové látky patriace do skupiny „aromatické a ochucujúce látky“ do 10. apríla 2014.
2. Premixy vyrobené v zložení s doplnkovými látkami v odseku 1 sa môžu aj naďalej uvádzať na trh a používať do 10. októbra 2014.
3. Kŕmne zmesi a kŕmne suroviny vyrobené v zložení s doplnkovými látkami v odseku 1 alebo s premixami v odseku 2, ktoré boli označené v súlade s nariadením (ES) č. 767/2009 do 10. apríla 2015, sa môžu aj naďalej uvádzať na trh a používať až do vyčerpania zásob.
4. Pokiaľ ide o kŕmne doplnkové látky zaradené do časti B prílohy, uplatňujú sa odseky 1, 2 a 3 v prípade živočíšnych druhov a ich kategórií špecifikovaných v uvedenej časti prílohy.
Článok 3
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. marca 2013

Labels: 3
17
6